《深静堂》
宋代·叶抑

乱山苍苍溪曲盘，烟林漠漠风生寒。
地幽景绝岂易到，中隐萧寺环峰峦。
山僧淳朴寺亦古，筑室为堂蔽风雨。
深静岂与众缘同，万法不传归妙处。
堂前流水自涓涓，屋外松篁不计年。
衲子一念俱已尽，不数岁月明晦迁。
我来兹堂息尘虑，终日忘形得深趣。
明朝韁锁西复东，谩写微言题所寓。

作者简介：叶抑，高宗绍兴二十七年（一一五七）知新城县（清道光《新城县志》卷一○）。今录诗二首。